b'\n_START_ARTICLE_\nD\xc5\xabk\xc5\xa1to dvaras\n_START_SECTION_\nIstorija\n_START_PARAGRAPH_\nDvaras pamin\xc4\x97tas XVI a. kaip Giedrai\xc4\x8di\xc5\xb3 valda. Lietuvos Metrikos 1-ojoje vie\xc5\xa1\xc5\xb3j\xc5\xb3 reikal\xc5\xb3 knygoje yra \xc4\xafra\xc5\xa1as, kad 1567\xc2\xa0m. rugs\xc4\x97jo 29 d. D\xc5\xabk\xc5\xa1to dvaras priklauso Zofijai Devaltauskienei (Deltuvienei), Stanislovo Devaltausko na\xc5\xa1lei. Ji i\xc5\xa1tek\xc4\x97jo u\xc5\xbe U\xc5\xbeven\xc4\x8dio tij\xc5\xabno ir Infant\xc5\xb3 ra\xc5\xa1tininko Vaitiekaus Stabrovskio. Tod\xc4\x97l dvaras v\xc4\x97liau per\xc4\x97jo Stabrovskiams. 1573\xc2\xa0m. dvar\xc4\x85 nupirko Rudaminos ir vald\xc4\x97 j\xc4\xaf iki 1813\xc2\xa0m., kada savininkais tapo Beganskiai. I\xc5\xa1lik\xc4\x99 r\xc5\xabmai prad\xc4\x97ti statyti Rudamin\xc5\xb3, o baigti\xc2\xa0\xe2\x80\x93 Beganski\xc5\xb3. V\xc4\x97liau savininkais tapo Daug\xc4\x97los._NEWLINE_XIX a. pirmoje pus\xc4\x97je dvare gyveno \xc5\xbeymus dailininkas, Vilniaus universiteto profesorius Jonas Rustemas. \xc4\x8cia ir mir\xc4\x97, palaidotas dvaro kapinait\xc4\x97se, buvusios ba\xc5\xbeny\xc4\x8dios \xc5\xa1ventoriuje. Dvare da\xc5\xbenai lankydavosi Filomat\xc5\xb3 draugijos k\xc5\xabr\xc4\x97jas, poetas ir geologas Tomas Zanas, su kuriuo neretai atva\xc5\xbeiuodav\xc4\x99s ir jo draugas Adomas Mickevi\xc4\x8dius (jo vardu yra pavadinta parko liep\xc5\xb3 al\xc4\x97ja). 1901\xc2\xa0m. tuometinio dvaro \xc5\xa1eimininko Kazimiero Daug\xc4\x97los dukra Teresa Daug\xc4\x97lait\xc4\x97 susituok\xc4\x97 su Tomu Zanu (filareto Tomo Zano an\xc5\xabku). Zanams dvaras priklaus\xc4\x97 iki Antrojo pasaulinio karo, dvare buvo sukaupta turtinga biblioteka, archeologini\xc5\xb3 radini\xc5\xb3 ir senien\xc5\xb3 kolekcija._NEWLINE_D\xc5\xabk\xc5\xa1to dvaro parke iki Antro pasaulinio karo stov\xc4\x97jo gyvenamas namas, vadintas \xe2\x80\x9eproseneli\xc5\xb3 namu\xe2\x80\x9c. Jame gyveno D\xc5\xabk\xc5\xa1to dvaro savininko Tomo Zano (filareto Tomo Zano proan\xc5\xabkio) prosenel\xc4\x97 Helena Biega\xc5\x84ska ir kitos vyresn\xc4\x97s kartos moterys. Kartais tame name apsigyvendavo ir dvaro savininkai\xc2\xa0\xe2\x80\x93 da\xc5\xbeniausiai vasar\xc4\x85, kai r\xc5\xabmus u\xc5\xbeleisdavo sve\xc4\x8diams ar vasarotojams, mat, savo dvare jie buvo \xc4\xafk\xc5\xabr\xc4\x99 pension\xc4\x85._NEWLINE_1939\xe2\x80\x931944\xc2\xa0m. dvare buvo \xc4\xafsik\xc5\xabrusi \xc5\xbdemesnioji \xc5\xbeem\xc4\x97s \xc5\xabkio mokykla. Pokario metais dvaro pastat\xc5\xb3 kompleksas paskelbti respublikin\xc4\x97s reik\xc5\xa1m\xc4\x97s architekt\xc5\xabros paminklu. 1966\xe2\x80\x931975\xc2\xa0m. dvaro ansamblio pastatai buvo remontuojami pagal Paminkl\xc5\xb3 konservavimo instituto projektus. 1951 ar 1956\xc2\xa0m. sudeg\xc4\x97 dvaro ba\xc5\xbeny\xc4\x8dia. \xc2\xa0'